Temetési beszéd Markója László búcsúztatására 2007. augusztus 21. kedd

Kislőd község nevében búcsúzom Markója László esperes plébános Úrtól. Annak a falunak a lakói búcsúznak ma plébánosuktól, amelyben 1973 óta szolgált, amelyben papi hivatásának nagyobbik részét, 33 évét töltötte el. Ennyi idő alatt felnőtt egy nemzedék, akiknek Kislődön a plébános Urat, a tisztelendő bácsit László atya jelentette.
1924-ben Nemesrádón a kántortanítói házban született a sokoldalú tehetséggel megáldott kisfiú. A szülői házban uralkodó szeretetteljes, de szigorú nevelés légköre egész élete során elkísérte, ezt a példát tartotta szem előtt, ezt adta át következetesen a kislődi szülőknek és gyerekeknek. 
Az 1948-ban pappá szentelt ifjú káplán már verseket is írt, az elsők a küldetésről szólnak:
„El sem tudom hinni, hogy homlokon csókoltál,

S e hitvány porszemnek Uram, hatalmat adtál!
El sem akarom hinni, hogy útjelzővé lettem
Világítótoronnyá, mely fényt szór a sötétben”

És elindult szórni a fényt, szolgálni az Istent és az embert. 
Az eltelt évtizedek alatt a lelkek gondozása mellett a kislődi népi vallásos néprajzi és helytörténeti emlékek megmentését, azok összegyűjtését és rendszerezését is fontosnak tartotta. A több ezer darab tárgy szinte mindegyike értékes emlék úgy számunkra, mint a magyar kultúra számára, s országos hírnevet szereztek már a hozzáértők körében Kislődnek. 
A gyűjtemény értékét eddig fokozta az a lelkes tárlatvezetés is, amelyre a már fáradó lelkipásztor mindig készen volt, s művészettörténeti műveltségével, anekdotáival elvarázsolta a látogatókat. 
Élményeit, lelki vívódásait, örömét-bánatát legszívesebben versekbe öntve fejezte ki, melyeket örömmel láttunk viszont egy-egy kalendáriumban, s melyekből hat verseskötet is született. Kicsit büszkék is voltunk rá, amikor műveiből kiállítást szervezhettünk, ő pedig vállalta, hogy komoly pap létére ilyen bolondságokkal foglalkozik. Így írt erről:
„Nem baj, legyek csak én bolond, mások meg mindnyájan bölcsek,

Leírom mindazt, mit szívem mond, nemcsak hogy időt töltsek.

Hanem hogy lássa Istenem, ki engem szertelen szeret,

Boldog vagyok, hogy zenghetem Néki egy-egy kis versemet”

Közel 30 éves kislődi szolgálatáért és a falu érdekében végzett munkásságáért Kislőd Község Önkormányzata 2002-ben „Díszpolgár címet” adományozott számára.
Jószándékú szigorúságát nem mindig értettük meg, de az idő őt igazolta: Kislődön példaértékű a gyerekek száma és a felnőttek hitbuzgalma a miséken. Az utóbbi években megrendült egészséggel, de utolsó erejéig ellátta szolgálatát. Gyakran mondta, hogy már nem bírja tovább, de mivel minden betegség után talpraállt, nem akartuk elhinni neki, hogy most valóban nincs tovább.
Az utolsó hetekben a betegágynál azt kérte, hogy ne a jobbulásáért imádkozzunk, hanem azért, hogy mielőbb találkozhasson a mennyben égi Édesanyjával. Nagyboldogasszony ünnepe előtt kérése meghallgatásra talált, az ünnepet már a Szűzanya közelségében tölthette.

Utolsó útjára készülünk elkísérni Markója László főtisztelendő plébános Urat. 

Végső búcsút venni még egyszer összejöttünk, rokonai, paptársai, barátai, hívei és tisztelői, hogy megköszönjünk mindent, amit értünk tett. Megköszönjük szavait, melyekkel gyermekeinket imára tanította, a felnőtteket a hitben erősítette, a betegeket megvigasztalta, ünnepeinket szebbé tette.
Köszönjük tetteit, melyekkel kitörölhetetlen nyomokat hagyott falunk életében.
A kislődi temető földjében nyugodjon békében! 
